Belvíz: 60 háznál kritikus a helyzet Nyíregyházán
Hatvan háznál kritikus a helyzet a belvíz által veszélyeztetett kétszáz nyíregyházi lakóépület közül - közölte Mussó László, a védekezésben irányító szerepet betöltõ helyi önkormányzati képviselõ pénteken az MTI-vel.
A hatvan házat, amelyek tizenegy utcában és a külterületi Szabadság-bokorban találhatók, az éjjel is védték szivattyúzással és homokzsákos körberakással a szakemberek - mondta a belvíz által a leginkább fenyegetett kistelekiszõlõi városrész fideszes képviselõje.
A veszélyeztetett épületeknél három gépkocsival tizennégy tûzoltó, valamint a városüzemeltetési társaság hat dolgozója három, nagy teljesítményû szivattyúval dolgozott, illetve négy tartálykocsi is hordta a vizet a belvíz által elöntött lakóterületekrõl.
Homokzsákokkal hét házat védtek a Gyík, a Vincellér, a Tégla, a Lapály, az Izabella és a Bogyó utcában.
Péntek délelõtt a Szélsõbokori, a Lovas, a Rezeda, az Ezüstkalász és a Határ utcában, valamint a Szabadság-bokorban készítettek elõ homokzsákos védekezést.
Eddig egy házból kellett kiköltöztetni két lakót, s további három épületet fenyeget még omlás. A helyi önkormányzat mûszaki osztályának szakemberei vizsgálják ezeket a házakat, s felmérésük alapján döntenek arról, hogy a lakóknak el kell-e hagyniuk ideiglenesen az otthonukat.
A kistelekiszõlõi városrész mellett Rozsrétszõlõben, Borbányán, Oroson, Nyírszõlõsön, Sóstóhegyen és Kertvárosban található a belvíz által veszélyeztetett kétszáz nyíregyházi lakóépület.
Mussó László elmondta még: csütörtök déltõl Nyíregyházán is hó esett, ami lefagyott, s ez könnyíti a védekezést, mivel nem növelte a belvíz mennyiségét.
belvíz katasztrófa idõjárás természet